בשורה רעה לנוסעי התחבורה הציבורית - בשבועות הקרובים תעלה הצפיפות באוטובוסים. ל"שקוף" נודע כי משרד התחבורה מבטל את תגבור האוטובוסים שחל על רקע הקורונה. משרד התחבורה טוען: "הנוסעים טרם חזרו באופן מלא"
פרסום ראשון: משרד התחבורה הנחה את מפעילות האוטובוסים ברחבי הארץ לצמצם את קווי התחבורה הציבורית על ידי ביטול תגבור הקווים באופן הדרגתי, כך נודע ל"שקוף". זאת, חרף התגברות הפקקים בכבישים וביטול קווי הרכבת, שהובילו לעומסים באוטובוסים. הצמצום ייערך בהדרגה ויסתיים ב-22 במאי, בעוד כשבועיים וחצי. את ההנחיה, שיצאה השבוע אל חברות האוטובוסים השונות, קיבלה הממשלה על רקע ביטול הגבלת הקיבולת המותרת באוטובוסים וברכבות. בשבוע שעבר משרד הבריאות והתחבורה פרסמו כי ניתן לחזור לתפוסה מלאה בתחבורה הציבורית, ואין עוד חובה לצמצם את מספר הנוסעים להיקף של 75% בשל מגבלות הקורונה. בתקופת ההגבלות, משרד התחבורה נערך לתגבר את הקווים וזאת כדי להימנע מצפיפות. אולם, דיווחים רבים בכלי התקשורת לאורך התקופה העידו כי הקווים נותרו צפופים וההגבלות לא נשמרו או נאכפו במלואן. כעת, גם תגבור הקווים יבוטל, ואנחנו עלולים לצפות לעומסים חריגים. העומס הרב בכבישים נובע בין היתר משובם של שכירים רבים למשרדים, לאחר שהות ממושכת בבית. בנוסף, קווי התעופה לא שבו לפעילות סדירה, והטיסות היוצאות לחול עדיין לא שבו לתפוסה מלאה ורבים נותרו בארץ. כמו כן, פרויקט חישמול הרכבת גורם לשיבושים רבים בתדירות והיקפן ומעמיס על התשתיות – כשבמקביל חלה חובת קניית כרטיס מראש שמגבילה משמעותית את מספר הנוסעים.  משמעות הגורמים האלה היא עוד עומס על הכבישים, עומס בשימוש ברכבות, וכפועל יוצא – עומס רב על האוטובוסים וצפיפות רבה. כעת, עלול להיות צפוף הרבה יותר. בהיבט הסביבתי – ההחלטה לצמצם את התחבורה הציבורית עלולה להגדיל את מספר כלי הרכב הפרטיים ולהמשיך להעצים את זיהום האוויר. "מדובר בהחלטה אומללה שמתעמרת לא רק בנוסעי התחבורה הציבורית אלא בכלל תושבי ישראל", טענה בתגובה לרה פארן, מנכ"לית ארגון "15 דקות" שעוסק בשיפור התחבורה הציבורית בישראל. "הפקקים החמורים אותם אנו חווים בחודש האחרון הינם תוצר של תחבורה ציבורית קלוקלת ומשרד התחבורה אמור להסיק מכך כי יש לתגבר את שירותי התחבורה הציבורית ולא לצמצמם". לדבריה "הדבר חמור שבעתיים עקב השבתת חלק מקווי הרכבת. במדינה מתוקנת מתגברים קווי תחבורה ציבורית חלופיים כאשר סוגרים קווי רכבת המסיעים עשרות אלפי אנשים. צמצום כמות הקווים במקום תיגבורם מעידה על חוסר הבנה מוחלט או על אטימות מצד משרד התחבורה. מיותר לציין כי מדובר גם בסיכון הציבור מבחינה בריאותית. מגיפת הקורונה עדיין כאן וידוע כי ואריאנטים שונים של המחלה יכולים להתפרץ בכל רגע נתון. אנו מצפים כי משרד התחבורה ייסוג מהחלטתו וירחיב את השירות ולא יצמצמו".משרד התחבורה מסר בתגובה: "תגבור קווי האוטובוסים נדרש בשל הגבלת תפוסת הנוסעים בתחבורה הציבורית ל-75% בלבד. עם החלטת משרד הבריאות על הסרת ההגבלות על התפוסה בתחבורה הציבורית בשבוע שעבר, וחזרה לתפוסה מלאה, הונחו המפעילים להיערך להפסקת תגבור הקווים באופן הדרגתי. "יודגש כי משרד התחבורה עורך ניטור ובקרה באופן שוטף בתפוסת הנוסעים, מתגבר ומרחיב את שירותי התחבורה הציבורית, בהתאם לביקושים בפועל. עוד יודגש כי הנוסעים טרם חזרו באופן מלא לתחבורה הציבורית, ומספירות הנוסעים בכל רחבי הארץ, אנו עומדים על כ-80% ממספר הנוסעים היומיים שהיו בפברואר 2020".יש לציין כי ההשוואה לחודש פברואר אינה בהכרח משקפת מהימנה את המצב, כאשר חודשי הקיץ עשויים להיות בעלי תפוסה שונה מאשר חודשי החורף. 